ROZHODNUTIE KOMISIE
z 25. júla 2006,
ktorým sa menia a dopĺňajú rozhodnutia 2005/759/ES a 2005/760/ES, pokiaľ ide o určité ochranné opatrenia v súvislosti s vysokopatogénnou vtáčou chrípkou a premiestňovanie určitých živých vtákov do Spoločenstva
[oznámené pod číslom K(2006) 3303]
(Text s významom pre EHP)
(2006/522/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín, a ktorou sa menia a dopĺňajú smernice 89/662/EHS, 90/425/EHS a 90/675/EHS (2), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3), a najmä na jej článok 22 ods. 6,
so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat, ktorým sa mení a dopĺňa smernica Rady 92/65/EHS (4), a najmä na jeho článok 18,
keďže:
(1)
Po tom, čo v roku 2004 došlo v juhovýchodnej Ázii k výskytu ohniska vtáčej chrípky spôsobenej vysokopatogénnym vírusovým kmeňom, Komisia prijala niekoľko ochranných opatrení v súvislosti s týmto ochorením. Išlo najmä o rozhodnutie Komisie 2005/759/ES z 27. októbra 2005 ktoré sa týka určitých ochranných opatrení v súvislosti s vysoko patogénnou vtáčou chrípkou v určitých tretích krajinách a premiestňovaním vtákov z tretích krajín v sprievode ich majiteľov (5), a rozhodnutie Komisie 2005/760/ES z 27. októbra 2005, ktoré sa týka určitých ochranných opatrení na dovoz vtákov chovaných v zajatí v súvislosti s vysokopatogénnou vtáčou chrípkou v určitých tretích krajinách (6).
(2)
V článku 3 rozhodnutia 2005/759/ES sa ustanovuje, že dané rozhodnutie sa nevzťahuje na premiestňovanie živých vtákov ako spoločenských zvierat v sprievode ich majiteľov z tretích krajín uvedených v tomto článku. V súčasnosti nie je v článku 3 rozhodnutia 2005/759/ES uvedené Chorvátsko a vzhľadom na to podlieha dovoz vtákov ako spoločenských zvierat v sprievode ich majiteľov z tejto tretej krajiny rovnakým dovozným obmedzeniam, ako sú stanovené v uvedenom rozhodnutí pre iné tretie krajiny. Chorvátsko bolo jednou z prvých krajín v Európe, ktorá Komisii oznámila prípady výskytu vtáčej chrípky u voľne žijúceho vtáctva, a následné prípady výskytu tohto ochorenia riešilo transparentným spôsobom. V poslednom období neboli v Chorvátsku zistené žiadne nové prípady vtáčej chrípky.
(3)
Chorvátsko okrem toho oznámilo Komisii, že jeho príslušné orgány v súčasnosti uplatňujú ochranné opatrenia, ktoré sú rovnocenné s opatreniami uplatňovanými zo strany príslušných orgánov členských štátov podľa rozhodnutia Komisie 2006/115/ES zo 17. februára 2006 o určitých ochranných opatreniach týkajúcich sa vysokopatogénnej vtáčej chrípky u voľne žijúcich vtákov v Spoločenstve, ktorým sa zrušuje rozhodnutie 2006/86/ES, 2006/90/ES, 2006/91/ES, 2006/94/ES, 2006/104/ES a 2006/105/ES (7).
(4)
Keďže dovoz vtákov ako spoločenských zvierat z Chorvátska predstavuje minimálne ohrozenie zdravia zvierat v Spoločenstve, Chorvátsko by sa malo zaradiť do zoznamu tretích krajín v článku 3 rozhodnutia 2005/759/ES.
(5)
Podľa súčasnej právnej úpravy sa platnosť rozhodnutia 2005/759/ES končí 31. júla 2006. Vzhľadom na nové prípady vtáčej chrípky, ktoré boli oznámené v určitých členských štátoch Svetovej organizácie pre zdravie zvierat (OIE), by sa malo pokračovať v uplatňovaní obmedzení týkajúcich sa premiestňovania vtákov ako spoločenských zvierat v sprievode ich majiteľov. Preto je vhodné predĺžiť obdobie uplatňovania rozhodnutia 2005/759/ES do 31. decembra 2006.
(6)
Pracovná skupina pre zdravotný stav a ochranu dobrých životných podmienok zvierat (Panel on animal health and welfare - AHAW) Európskeho úradu pre bezpečnosť potravín (The European Food Safety Authority - EFSA, ďalej len „EÚBP“) prijme v októbri 2006 vedecké stanovisko o ohrození zdravia a dobrých životných podmienok zvierat v súvislosti s dovozom iného voľne žijúceho vtáctva ako hydina do Spoločenstva. Od EÚBP sa výslovne žiadalo, aby vo svojom stanovisku identifikoval prípadné nástroje a možnosti, prostredníctvom ktorých by sa mohlo znížiť riziko spojené s dovozom vtákov iných ako hydina. Z tohto stanoviska bude vychádzať budúca politika EÚ so zameraním na dôsledky dovozu uvedených komodít na zdravie a dobré životné podmienky zvierat.
(7)
Podľa súčasnej právnej úpravy sa platnosť rozhodnutia 2005/760/ES končí 31. júla 2006. Pokiaľ ide o možný budúci vývoj politiky EÚ v tejto problematike, bola by podstatná zmena platných pravidiel ustanovených v rozhodnutiach 2005/759/ES a 2005/760/ES pre podnikateľské subjekty a iné zainteresované strany v súčasnosti zavádzajúca. Vzhľadom na súčasný zdravotný stav zvierat v súvislosti s vtáčou chrípkou by sa do plánovaného prijatia stanoviska EÚBP v októbri malo pokračovať v uplatňovaní obmedzení týkajúcich sa dovozu iných vtákov ako hydina. Preto je vhodné zmeniť dátum skončenia platnosti uvedeného rozhodnutia na 31. december 2006.
(8)
Rozhodnutia 2005/759/ES a 2005/760/ES by sa preto mali zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/759/ES sa mení a dopĺňa takto:
1.
Článok 3 sa nahrádza takto:
„Článok 3
Toto rozhodnutie sa nevzťahuje na premiestňovanie živých vtákov ako spoločenských zvierat z Andory, Faerských ostrovov, Grónska, Chorvátska, Islandu, Lichtenštajnska, Monaka, Nórska, San Marína, Švajčiarska a Vatikánskeho mestského štátu v sprievode ich majiteľov na územie Spoločenstva.“
2.
V článku 5 sa dátum „31. júla 2006“ nahrádza dátumom „31. decembra 2006“.
Článok 2
V článku 6 rozhodnutia 2005/760/ES sa dátum „31. júla 2006“ nahrádza dátumom „31. decembra 2006“.
Článok 3
Členské štáty bezodkladne prijmú opatrenia potrebné na dosiahnutie súladu s týmto rozhodnutím a dané opatrenia uverejnia. Bezodkladne o tom informujú Komisiu.
Článok 4
Toto rozhodnutie je určené členským štátom.
V Bruseli 25. júla 2006